“ไบเดน” สั่งคว่ำบาตร “โดเนตสก์-ลูฮันสก์” ตอบโต้ “ปูติน” รับรองเอกราช 2 แคว้น
“ไบเดน” สั่งคว่ำบาตร “โดเนตสก์-ลูฮันสก์” ซึ่งตั้งอยู่ในภูมิภาคดอนบาสของยูเครน ตอบโต้ “ปูติน” ผู้นำรัสเซีย หลังให้การรับรองเอกราชของทั้ง 2 แคว้น
22 ก.พ. 2565

ผู้สื่อข่าวรายงานว่า ประธานาธิบดีโจ ไบเดนแห่งสหรัฐ ได้ลงนามในคำสั่งประธานาธิบดี เพื่อห้ามไม่ให้ชาวอเมริกันทำการค้าและการลงทุนกับสาธารณรัฐประชาชนโดเนตสก์และสาธารณรัฐประชาชนลูฮันสก์ ซึ่งตั้งอยู่ในภูมิภาคดอนบาสของยูเครน หลังจากประธานาธิบดีวลาดิเมียร์ ปูติน ผู้นำรัสเซีย ให้การรับรองเอกราชของทั้ง 2 แคว้นดังกล่าว
ทั้งนี้นอกเหนือจากการสั่งห้ามทำการค้าและการลงทุนแล้ว คำสั่งดังกล่าวยังห้ามไม่ให้ชาวอเมริกันทำธุรกรรมด้านการบริการ, การซื้อขายสินค้าและเทคโนโลยี ทั้งทางตรงและทางอ้อมกับสาธารณรัฐประชาชนโดเนตสก์และลูฮันสก์
ด้านนางเจน ซากี โฆษกทำเนียบขาวเปิดเผยว่า ปธน.ไบเดนได้ประณามปธน.ปูตินที่ประกาศรับรอง 2 แคว้นดังกล่าวซึ่งเป็นพื้นที่ที่ประชาชนส่วนใหญ่ฝักใฝ่รัสเซีย นอกจากนี้ ปธน.ไบเดนยังได้หารือกับนายเอมมานูเอล มาครง ปธน.ฝรั่งเศส และนายโอลาฟ โชลซ์ นายกรัฐมนตรีเยอรมนี เพื่อหาแนวทางตอบโต้การกระทำดังกล่าวของรัสเซียต่อไป